LV Eiropas Savienības Oficiālais Vēstnesis C 104/11

Reģistrācijas pieteikuma publikācija saskaņā ar 8. panta 2. punktu Padomes Regulā (EK) Nr. 509/2006 par lauksaimniecības produktiem un pārtikas produktiem kā garantētām tradicionālām īpatnībām

2009/C 104/07

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 509/2006 9. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

PIETEIKUMS GTĪ REĢISTRĀCIJAI

PADOMES REGULA (EK) Nr. 509/2006

“IDRIJSKI ŽLIKROFI”

EK Nr. SI-GTĪ-007-0026-29.10.2004.

1. Pieteikuma iesniedzējas grupas nosaukums un adrese

Nosaukums : Društvo za promocijo in zaščito idrijskih jedi Adrese : Mestni trg 1 SI - 5280 Idrija SLOVENIJA Tālr. : +386 53720180 Fakss : — E-pasts : info@icra.si

2. Dalībvalsts vai trešā valsts

Slovēnijas Republika

3. Produkta specifikācija

3.1. Reģistrējamais nosaukums

“Idrijski žlikrofi”

Frāze, kas jāpārtulko svešvalodās, ir šāda: “saskaņā ar slovēņu tradicionālo ražošanas metodi”.

3.2. Lūdzu, norādiet, vai nosaukums:

ir raksturīgs pats par sevi,  izsaka lauksaimniecības produkta vai pārtikas produkta specifiskās iezīmes.

Ar nosaukumu “Idrijski žlikrofi” (pelmeņi ar kartupeļu pildījumu) neizsaka produkta specifiskās iezīmes, bet to parasti lieto, lai aprakstītu šo produktu; par to liecina dažādi 3.8. punktā minētie mutvārdu un rakstiskie avoti.

3.3. Norādīt, vai nosaukums rezervēts saskaņā ar Regulas (EK) Nr. 509/2006 13. panta 2. punktu

Reģistrācija ar nosaukuma rezervēšanu  Reģistrācija bez nosaukuma rezervēšanas

3.4. Produkta nosaukums

2.4. Vārīti vai pildīti mīklas izstrādājumi

3.5. Tā lauksaimniecības produkta vai pārtikas produkta apraksts, uz kuru attiecas 3.1. punktā minētais nosaukums

“Idrijski žlikrofi” ir tradicionāls no mīklas pagatavots ēdiens ar kartupeļu pildījumu. Tam ir raksturīga cepurveida forma. Mīklas pagatavošanai vajadzīgi šādi produkti: milti, olas, eļļa un ūdens vai piens pēc vajadzības. Pildījumu var pagatavot tikai no kartupeļiem, tiem pievienojot sīpolu, taukvielas (maltu speķi vai maltu žāvētu cūkas šķiņķi), majorānu, maurlokus, piparus un sāli.

Kad “Idrijski žlikrofi” ir izvārīti, tiem jāpiemīt minētajai raksturīgajai formai, aromātam, konsistencei un smaržai.

Produkta “žlikrof” tipiska forma ir šāda: mīkla iespiesta abās pusēs ar nelielu iedobumu augšpusē, (pelmeņi) vienādi pēc izmēra un formas, nav netipisku veidojumu, tiem ir attiecīga stingra konsistence, to mīkla nav nedz pārvārīta, nedz arī pārāk mīksta, to virsma ir vienmērīgi dzeltenīgā krāsā, nav saskatāmas cietes paliekas.

Smarža: intensīva un tipiska. Nav pārmērīgas garšaugu un piedevu smaržas vai sasmakuma pildījumā.

Aromāts: “žlikrof” raksturīgais un intensīvais aromāts (mīkla un pildījums) ar kartupeļu un tauku (kas nav dominējoša), piedevu un garšvielu garšu, kuras harmoniski papildina aromātu.

Konsistence: tā ir tāda, kas sniedz patīkamu garšas sajūtu, kura raksturīga vairākiem ēdieniem, kuru sastāvā ir ciete. Mīkla un pildījums nav lipīgi, bet gan viegli un mīksti. Garšaugi ir smalki sakapāti, arī dradžiem un ceptajam speķim jābūt sagrieztiem ļoti sīki.

Vispārīgais iespaids: pēc produkta “žlikrof” izskata, aromāta un konsistences var noteikt, vai tas kopumā ir pieņemams.

3.6. Tā lauksaimniecības produkta vai pārtikas produkta ražošanas metodes apraksts, uz kuru attiecas 3.1. punktā minētais nosaukums

Produkta “Idrijski žlikrofi” dažādie pagatavošanas posmi ir šādi.

Tradicionālās sastāvdaļas apmēram 150 “Idrijski žlikrofi” pagatavošanai.

Mīklai: līdz 300 g bīdelēto miltu, 1–2 olas, eļļa, ūdens vai piens pēc vajadzības, lai padarītu mīklu mīkstāku.

Pildījumam: 500 g kartupeļu, līdz 50 g malts speķis vai malta žāvēta cūkas šķiņķa, līdz 50 g sīpolu, garšaugu un garšvielu (sāls, melnie pipari, marojāns un maurloki), lai produktam piešķirtu patīkamu aromātu.

Produkta “žlikrofi” pagatavošanā izmantojamās taukvielas var būt speķis vai malts žāvēts cūkas šķiņķis. Jāizmanto augstvērtīgas kvalitātes svaigiem produktiem iegūtas taukvielas. Nekādā ziņā nav pieļaujama sastāvējušās speķa vai sasmakuša cūkas šķiņķa izmantošana.

Ražotājiem, kas pircējiem pārdod saldētus “žlikrofi” produktus, jāizmanto mazāk garšvielas un blīvāka mīkla, lai saglabātu “žlikrofi” organoleptiskās īpašības visā uzglabāšanas posmā; tādēļ, lai iegūtu tāda paša apjoma pildījumu, mīklas pagatavošanai jāizmanto šādas sastāvdaļas: 400–500 g balto miltu, ne vairāk kā 4 olas, eļļa un ūdens vai piens pēc vajadzības.

Mīklas sagatavošana un izveltnēšana

Sajauc kopā miltus, olas un ūdeni vai pienu, lai pagatavotu mīklu, kurai jābūt mīkstākai nekā nūdeļu mīklai. Mīklu mīca, līdz tā kļūst elastīga un vairs nelīp pie rokām un dēlīša. Mīklu sagriežot, tā ir bieza un bez caurumiem. Pēc tam no mīklas izveido nelielu klaipu, ko apziež ar eļļu, pārsedz, lai tas neapkalstu, un atstāj vismaz uz pusstundu.

Pildījuma sagatavošana un bumbiņu izveidošana no pildījuma

Produkta “žlikrofi” pildījumu gatavo no vārītiem kartupeļiem, kurus samīca, kamēr tie vēl ir silti. Siltiem kartupeļiem pievieno taukvielas (maltu speķi vai maltu žāvētu cūkas šķiņķi), pēc tam garšvielas (sāli un melnos piparus), kā arī garšaugus (majorānu un maurlokus). Visas sastāvdaļas pamatīgi samaisa, lai iegūtu vienveidīgu masu. Pildījums nedrīkst būt ne graudains, ne arī pārāk mīksts, vajadzības gadījumā var pievienot vairāk taukvielu. Pildījumu veido ar rokām, vienmērīgi sadalot masu mazās bumbiņās aptuveni 1–1,5 cm diametrā. Atsevišķi mehanizētās ražošanas posmi var atšķirties no manuālās ražošanas (piemēram, pildījumu iepilda, iepriekš neveidojot no tā bumbiņas), bet galīgajam produktam – “Idrijski žlikrof” – jāpiemīt visām tā raksturīgajām īpašībām.

“Žlikrofi” pagatavošana

Iepriekš pagatavoto un atpūtināto mīklu izveltnē aptuveni 2 mm biezumā. Pildījumam paredzētās bumbiņas izvieto uz izveltnētās mīklas pienācīgā attālumā citu no citas (pirksta atstatumā). Mīklu pārklāj pāri un iespiež starp bumbiņām, lai tā saliptu kopā un veidotos mazas “austiņas”. Katra “žlikrof” gabaliņa augšpusē uzmanīgi iespiež bedrīti, nepārplēšot mīklas kārtiņu. Tādā veidā “žlikrofi” iegūst tiem raksturīgo cepures formu. Tipiska nevārīta “Idrijski žlikrof” maksimālais izmērs ir 3 cm garumā un 2 cm augstumā (augstumu mēra “žlikrof” vidusdaļā, jo tā malas ir nedaudz augstākas).

Produkta “žlikrofi” iepakošana un sasaldēšana

Gatavu “Idrijski žlikrofi” produktu, kas paredzēts uzglabāšanai, sasaldē un iepako saskaņā ar higiēnas/tehniskajiem noteikumiem un vispārīgiem nosacījumiem par fasētu pārtikas produktu marķēšanu.

“Žlikrofi” vārīšana

“Žlikrofi” iemet vārošā sālsūdenī, samaisa un pārsedz ar vāku. Kad tie uzpeld virspusē un sāk vārīties, tie ir gatavi. Tos pasniedz uzreiz.

3.7. Lauksaimniecības produkta vai pārtikas produkta specifiskās iezīmes

“Idrijski žlikrofi” atšķiras no citiem pildītiem mīklas izstrādājumiem pēc formas, īpašā pildījuma, tradicionālās receptes un veida, kādā tie pagatavoti. Tiem ir raksturīga vecmodīgas franču cepures forma (Napoleona cepure).

Kopš pirmoreiz minēts produkts “Idrijski žlikrofi”, tā recepte nav būtiski mainījusies (tās pašas sastāvdaļas līdzīgās proporcijās). Tos īpašus padara pildījums, ko pagatavo no kartupeļiem kopā ar maltu speķi vai maltu žāvētu cūkas šķiņķi, sīpoliem, garšaugiem un garšvielām. “Idrijski žlikrofi” ir pagatavoti īpašā veidā – tos iespiež no abām pusēm un augšpusē iespiež nelielu bedrīti.

3.8. Lauksaimniecības produkta vai pārtikas produkta tradicionālās iezīmes

Idrija jau sen ir pazīstama ar šo kulinārijas izstrādājumu, kas ir minēts vairākos rakstu avotos, kā arī daudzos mutvārdu atstāstu pierakstos. “Idrijski žlikrofi” gatavo no tradicionālām sastāvdaļām saskaņā ar gadu gaitā izveidotu tradicionālo gatavošanas tehnoloģiju.

Visvecākais ir 1936. gada rakstu avots (Božič Lado, “Naš idrijski kot”). Tajā aprakstīts, ka “žlikrofi” pasniedza tikai īpašās dienās un ka ir vairāki “žlikrofi” veidi: ar kartupeļu, gaļas, marinētu rāceņu pildījumu, kā arī ar “bakalca” (jēra) gaļas mērci, ar dradžiem vai ar īpašu “masovnik” (sviesta) mērci. Nodaļā Rudarjeva družina (ogļrača ģimene) minēti “…žlikrofi tikai svarīgās dienās: kartupeļu žlikrofi, gaļas žlikrofi vai žlikrofi ar (marinētiem) rāceņiem, ar jēra gaļas mērci vai dradžiem, vai ar īpašu sviesta mērci (“masovnik”).”

Otrais rakstu avots (Karl Bezek, “Fond Doprinos k zgodovini Idrije”) datēts ar 1956. gadu. Tā autors, Karl Bezek, aprakstījis tradicionālos ēdienus un dzērienus. Viņš raksta, ka “idrijski žlikrofi” bija plaši pazīstams un populārs ēdiens arī aiz reģiona robežām. Savā grāmatā viņš apgalvo šādi: “... vispopulārākais ēdiens, kas ir plaši pazīstams un ko šādā veidā negatavo nekur citur, tas ir slavenais žlikrof. “Žlikrofi” atgādina Vīnes “Schlickkrapferl”, kas ir mazi pildīti pelmeņi, bet ar atšķirīgu pildījumu.”Autors stāsta, ka “Idrijski žlikrofi” ir daudzkārt minēts dažādos rakstos, un ir publicēta to recepte, bet neviens nav pētījis produkta izcelsmi. Runājot par “žlikrofi vēsturi”, viņš citē iedzīvotāju 1840.–1850. gadā sniegtās liecības, ka “žlikrofi” tajā laikā pārdeva nevārītus. Harmel kungs, iebraucamās vietas īpašnieks pastāstījis autoram, ka tiek uzskatīts, ka Idrijā “žlikrofi” ievests no Transilvānijas. Kāds vecs Idrijas iedzīvotājs apgalvoja, ka ēdienu ieveda Idrijā Wernberger ģimene aptuveni 1814. gadā, ko arī apstiprina šīs ģimenes atvase. Grāmatā seko šāds citāts: “Tā kā dati par ģimenes tradīciju un citi dati saskan, nav šaubu, ka pirmais žlikrofi Idrijā parādījās pēc Ivana atgriešanās Idrijā un tādējādi — līdz ar viņa ģimenes atgriešanos. Iespējams, bija vajadzīgi vairāki gadi, lai šo ēdienu sāktu regulāri izmantot Idrijā, jo uzskata, ka līdzīgu produktu pagatavošanai tika izmēģinātas citas receptes, ierosmi smeļoties čehu un austriešu receptēs. Tādā veidā “idrijski žlikrofi” sāka izmantot pēc 1814. gada, un iepriekšējā gadsimta vidū, attīstoties vietējā mērogā, tie ieguva īpašo garšu un formu, kāda tiem ir šodien.”

Trešajā avotā, Mohorjev koledar, (1989) “Idrijski žlikrofi” ir Idrijas tipisko ēdienu un dzērienu saraksta augšgalā. Tajā ietverta tradicionālā “Idrijski žlikrofi” recepte, ko izmanto vēl mūsdienās

3.9. Prasību minimums un procedūras specifisko iezīmju pārbaudei

— “Idrijski žlikrofi” jāpiemīt visām specifiskajām iezīmēm, kuras noteiktas specifikācijā (jāizmanto noteiktās sastāvdaļas, tie jāgatavo noteiktajā veidā un galaproduktiem jābūt minētajai formai, izskatam, smaržai, aromātam un konsistencei).

— “Idrijski žlikrofi” ražotājiem jāsaglabā uzskaite par saņemtajām un izmantotājām izejvielām, kā arī par saražoto un pārdoto “Idrijski žlikrofi” apjomu.

— Atbilstības pārbaudes saskaņā ar specifikācijās paredzētajiem noteikumiem par izmantojamajām sastāvdaļām, ražošanas procesu un galaprodukta izskatu un organoleptiskajām īpašībām veic atsevišķi ražotāji un/vai ražotāju apvienības, un vismaz reizi gadā – sertifikācijas iestāde, kas pārbauda atbilstību Eiropas standartam EN 45011.

4. Kompetentās iestādes vai struktūras, kas pārbauda produkta specifikācijas ievērošanu

4.1. Nosaukums un adrese

Nosaukums : Bureau Veritas d.o.o. Adrese : Linhartova cesta 49a SI-1000 Ljubljana SLOVENIJA Tālr. : +386 14757600 Fakss : — E-pasts : info@bureauveritas.com

 Valsts iestāde Privāts uzņēmums

4.2. Kompetentās iestādes vai struktūras īpašie uzdevumi

“Bureau Veritas” atbild par visu “Idrijski žlikrofi” specifikācijā noteikto posmu pārbaudi.